Coelestinus episcopus, servus servorum Dei, dilectis in Christo fidelibus sanctimonialibus de Marciniaco salutem et apostolicam benedictionem. Quae a fratribus nostris episcopis et ecclesiarum Dei rectoribus pro pace et tranquillitate religiosarum personarum statuta esse cognoscimus in sua volumus stabilitate servari, ne pravorum hominum valeant refragatione turbari. Concordiam itaque controversiae quae inter vos et fratrem nostrum Humbertum Eduensem episcopum agebatur, quemadmodum a venerabili fratre nostro Amedeo Lugdunensi archiepiscopo rationabiliter facta est, et scriptis inde firmata, Sedis Apostolicae auctoritate firmamus et ratam manere censemus. Si quis autem, hujus nostrae confirmationis paginam sciens, contra eam temere venire tentaverit, secundo tertiove commonitus, si non reatum suum congrua satisfactione correxerit, ordinis et officii sui periculo subjaceat atque omnipotentis Dei et beatorum Petri et Pauli apostolorum ejus indignationem incurrat. Datum Laterani, decimo calendas Martii.